મુસ્લિમ રિક્ષા ચાલકે કરફ્યુમાં જીવના જોખમે ગર્ભવતી હિન્દુ મહિલાને હોસ્પિટલ પહોંચાડી | Muslim Man Risks His Life To Take Hindu Pregnant Woman To Hospital Amidst Curfew In Hailakandi - India News | I Am Gujarat
Gujarati News India મુસ્લિમ રિક્ષા ચાલકે કરફ્યુમાં જીવના જોખમે ગર્ભવતી હિન્દુ મહિલાને હોસ્પિટલ પહોંચાડી
મુસ્લિમ રિક્ષા ચાલકે કરફ્યુમાં જીવના જોખમે ગર્ભવતી હિન્દુ મહિલાને હોસ્પિટલ પહોંચાડી
Published: May 16, 2019 16:02 pm IST
1/4મુસ્લિમ યુવક મદદે આવ્યોઃ
આસામના હાઈલાકાંડીમાં અત્યારે કોમી તંગદિલીના પગલે કરફ્યુ લાદી દેવાયો છે. એવામાં એક મુસ્લિમ યુવકે પાડોશીની પત્નીને પ્રસવની પીડા ઉપડતા જીવ જોખમે મૂકી તેને હોસ્પિટલમાં પહોંચાડી હતી. મકબૂલ હુસૈન લસકરે તેની રીક્ષા કરફ્યુ વાળા વિસ્તારમાં શક્ય તેટલી ઝડપથી ચલાવી હતી જેથી તેના પાડોશી રૂબનની પત્ની નંદિતાને સમયસર હોસ્પિટલ પહોંચાડી શકે. રૂબન તેના સગાવહાલાઓને મદદ માટે ફોન કરી રહ્યો હતો. પત્નીને લેબર પેઈન ઉપડતા તેને તાત્કાલિક એમ્બ્યુલન્સની જરૂર હતી.
2/4સગાવહાલા મદદે ન આવ્યાઃ
ઈન્ડિયા ટુડે સાથેની વાતચીતમાં રૂબને જણાવ્યું, "હું મારી પત્નીને ધીરજ આપતો હતો કે કોઈક તો આપણને હોસ્પિટલમાં જવામાં મદદ કરશે." રૂબન જ્યાં રહે છે તે રાજયેશ્વરપુર પાર્ટ 1 ગામથી હોસ્પિટલ થોડા કિલોમીટર દૂર છે. આ વિસ્તારમાં કરફ્યુ હોવાથી કોઈ મદદે ન આવ્યું. આ સાથે જ દરેક સેકન્ડે નંદિતાનો દુઃખાવો વધતો જ જતો હતો.
3/4પુત્રનું નામ શાંતિ પાડ્યુંઃ
રુબનના પાડોશી મકબૂલે તેનો અવાજ સાંભળ્યો અને તેના ઘરે રીક્ષા લઈ પહોંચી ગયો. મકબૂલે કહ્યું, "હું તેમને આશ્વાસન આપતો હતો કે બધુ ઠીક થઈ જશે પરંતુ હું પોતે મનોમન પ્રાર્થના કરી રહ્યો હતો." સમયસર મળેલી મદદને કારણે નંદિતા એક સ્વસ્થ પુત્રને જન્મ આપી શકી હતી. તેનું નામ શાંતિ રાખવામાં આવ્યું છે. નંદિતાએ ઈન્ડિયન એક્સપ્રેસને જણાવ્યું, "મારી પાસે મકબૂલનો આભાર માનવા માટે પૂરતા શબ્દો નથી. સૌથી ખરાબ સમયમાં ભગવાને તેને અમારી પાસે મોકલ્યો." નંદિતાએ કહ્યું, "અમને ખબર છે શાંતિ છોકરીનું નામ છે પરંતુ અમે ઈચ્છીએ છીએ કે હાઈલાકાંડીમાં શાંતિ પાછી ફરે. એટલે અમે અમારા પુત્રનું નામ શાંતિ રાખ્યું છે." અત્યારે જ્યારે આસામમાં કોમી રમખાણો ફાટી નીકળ્યા છે ત્યારે આ કિસ્સો કોમી એખલાસનું અનોખુ ઉદાહરણ છે.
4/4ભડકે બળી રહ્યું છે શહેરઃ
ઉલ્લેખનીય છે કે શુક્રવારે બે કોમ વચ્ચે અથડામણ થતા પોલીસ ફાયરિંગમાં એક વ્યક્તિનું મોત થયું હતું, 15 લોકો ઘાયલ થયા હતા અને 15 વાહનો તથા 12 દુકાનોને નુકસાન પહોંચ્યું હતું. શહેરના અનેક વિસ્તારોમાં આગચંપીના બનાવો બન્યા હતા જેને પગલે ઓથોરિટીને વિસ્તારમાં કરફ્યુ લાદવાની ફરજ પડી હતી.